BE, CZ, IE, EL, HR, IT, LV, LT, LU, HU, PT, RO, SK (13)

Tā kā izdevumi no FEAD ir attiecināmi no 2013. gada 1. decembra, vairākas dalībvalstis, kas īsteno DP I, sagatavotajos ziņojumos uzrādīja, ka līdztekus sagatavošanās darbam ir sākta to programmu īstenošana, kam jāsākas 2014. gadā. Tādēļ kopējos resursu, iznākumu un rezultātu rādītājos tika norādītas pozitīvas vērtības.

Pavisam 13 dalībvalstīm (BE, CY, ES, FR, IT, LT, LU, LV, NL, PL, PT, RO un SI) bija izdevumi par īstenotajām darbībām. 2014. gada beigās īstenoto darbību izdevumu kopsumma bija EUR 330,7 miljoni. Astoņas dalībvalstis (BE, ES, FR, LT, RO, PL, PT un SI) jau bija sākušas sniegt palīdzību 2014. gadā. Pavisam EUR 95,9 miljoni tika izmaksāti piecās dalībvalstīs (BE, ES, FR, LT, RO) par īstenotajām darbībām saistībā ar pārtikas piegādi. Palīdzība 2014. gadā tika iegādāta arī Itālijā (IT), bet tās izdalīšana nesākās līdz 2015. gadam.

Agrais izdevumu attiecināmības datums un FEAD regulā paredzētais augstais priekšfinansējuma līmenis šīm astoņām dalībvalstīm ļāva ļoti ātri sasniegt rezultātus. Dalībvalstu iepriekšējā pieredze ar līdz 2013. gadam īstenoto pārtikas izdalīšanas programmu vistrūcīgākajām personām arī bija faktors, kas veicināja programmu agru uzsākšanu.

Kopumā iepriekšminētās astoņas dalībvalstis 2014. gadā izdalīja 228 707 tonnas pārtikas, tostarp RO, FR un ES izdalīja attiecīgi 42,3 %, 28,8 % un 21,3 % no visa izdalītā pārtikas daudzuma. Iznākumu rādītāji parāda, ka izdalīto produktu izvēle dalībvalstīs atšķīrās — kamēr dažas valstis koncentrēja uzmanību uz nelielu skaitu produktu grupu, citas izvēlējās plašāku pārtikas klāstu. FR bija vienīgā dalībvalsts, kas izdalīja visu septiņu FEAD kopējos rādītājos ietverto kategoriju produktus. Visas astoņas dalībvalstis izdalīja pārtiku paku veidā, bet divas (BE, ES) galasaņēmējiem nodrošināja arī maltītes.

Pārtikas pakas satura piemēri BE: puskrejots piens, konservēts lasis, skumbrijas fileja tomātu mērcē, liellopu gaļa, makaroni, kartupeļu pārslas, tomāti bez mizas, zirņi un burkāni, sēnes, augļu kokteilis vieglā sīrupā, zemesriekstu eļļa, ievārījums, brokastu pārslas, vaniļas pudiņa pulveris ES: pārtika pieaugušajiem — 2 kg rīsu, 2 kg lēcu, 2 litri piena, 1 kg pastas, 800 g cepumu kaste, 780 g zaļo pupiņu bundža, 500 g konservētu ceptu tomātu bundža; pārtika zīdaiņiem — 4 bundžas piebarošanas piena (800 g), konservēta bērnu pārtika (8 iepakojumi, 250 g katrs) RO: 3 kg miltu, 3 kg kukurūzas miltu, pasta, 2 litri eļļas, 2 kg cukura, 12 gab. gaļas konservu.

Lielākajā daļā dalībvalstu palīdzības sniegšanai iegāde tiek organizēta centralizēti, un pēc tam to piegādā un izdala partnerorganizācijas. Tā kā iegāde ir jāveic saskaņā ar noteikumiem par publisko iepirkumu, valstu iestāžu spēja ātri un efektīvi organizēt iepirkuma procedūras būs būtiski svarīga, lai nodrošinātu atbalsta regulāru izdalīšanu.

Tiek lēsts, ka 2014. gadā kopumā no FEAD palīdzību saņēma 10 964 726 cilvēki, no tiem 5 612 926 bija sievietes. Aplēsts, ka apmēram ceturtā daļa (3 092 695 cilvēki) no atbalsta saņēmējiem bija bērni vecumā līdz 15 gadiem (ieskaitot) un 1 220 615 cilvēki bija vecumā pēc 65 gadiem (ieskaitot). Saņēmēju vidū bija aptuveni 621 979 cilvēki ar invaliditāti, 719 708 migranti, cilvēki ar ārvalstu izcelsmi (tostarp bēgļi) un minoritāšu pārstāvji un 69 451 bezpajumtnieks.

No FEAD līdzekļiem 2014. gadā atbalstīto cilvēku skaits jau ievērojami pārsniedz sākotnējās prognozes. Ietekmes novērtējumā par priekšlikumu FEAD regulai aplēsts, ka fonds varētu atbalstīt no 1,96 miljoniem līdz 2,13 miljoniem cilvēku gadā. Jāatzīmē, ka saskaņā ar Komisijas Deleģētās regulas (ES) Nr. 1255/2014 prasībām paziņotās vispārējo rādītāju vērtības par to cilvēku skaitu, kas saņēmuši atbalstu no FEAD, ir pamatotas ar partnerorganizāciju iesniegtajām aplēsēm.

Dalībvalstis ziņoja par dažādu papildpasākumu veikšanu vēl bez pārtikas izdalīšanas. Proti:

─konsultēšana par pārtikas sagatavošanu un uzglabāšanu, konsultēšana par personisko higiēnu (LT);

─novirzīšana uz attiecīgajiem sociālajiem dienestiem (BE un FR);

─individuāla konsultēšana un semināri par pieejamajām programmām atbalsta galasaņēmējiem, kas piekopj veselīgu dzīvesveidu un cīnās ar stresu (SI);

─psiholoģisks un terapeitisks atbalsts, ēdiena gatavošanas kursi, izglītošana par uzturu, pārtikas atkritumu daudzuma samazināšanu un mājsaimniecības budžeta pārvaldību (PL).

Papildpasākumi ir DP I īstenošanas neatņemama sastāvdaļa, tādēļ Komisija valstu ziņojumos par 2015. gadu no visām dalībvalstīm sagaida sīku informāciju par veiktajiem pasākumiem.

To dalībvalstu iesniegtajos ziņojumos, kas izvēlējušās DP II, norādīts, ka 2014. gadā programmu īstenošana ir bijusi tikai daļēja. Zināmā mērā tas saistīts ar programmu salīdzinoši vēlo pieņemšanu SE un DE (tikai 2015. gadā).

IV. Horizontālie principi

Koordinācija ar ESF un citām atbilstīgām ES politikas jomām